กลุ่มสื่อสารโดนถล่มหนัก! ปิดร่วงถ้วนหน้า-กังวลประมูลยืดเยื้อ-เคาะราคาสูง
กลุ่มสื่อสารโดนถล่มหนัก! ปิดร่วงถ้วนหน้า-กังวลประมูลยืดเยื้อ-เคาะราคาสูง
12 พ.ย. 2558

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ปิดตลาดวันนี้.อยู่ที่ 211 บาท ลบ 15.00 บาท หรือ 6.64% มูลค่าการซื้อขาย 7.36 พันล้านบาท  
ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ปิดตลาดวันนี้อยู่ที่ 9.20 บาท ลบ 0.80 บาท หรือ 8.00% มูลค่าการซื้อขาย 3.32 พันล้านบาท  
ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ปิดตลาดอยู่ที่ 5.50 บาท ไม่เปลี่ยนแปลงมูลค่าการซื้อขาย 4.71 พันล้านบาท  
ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปิดตลาดอยู่ที่ 56.00 บาท ลบ 5.00 บาท หรือ 8.20% มูลค่าการซื้อขาย 1.02 พันล้านบาท  
ทั้งนี้ กลุ่มสื่อสารเกิดแรงขายเนื่องจากคาดว่านักลงทุนมีความกังวลในกรณีการเคาะประมูล 4G คลื่น 1800 MHz มีความยืดเยื้อเข้าวันที่ 2 จากการประมูลวานนี้(11 พ.ย.) ไม่เสร็จสิ้น อีกทั้งจะมีการประมูลต่อในวันพรุ่งนี้(13 พ.ย.)ล่าสุด ณ เวลาประมาณ 16.47 น.ประมูล 4G รอบ 82  เคาะใบแรก 38,996 ลบ.-ใบ 2 เป็น 39,792 ลบ.
ด้านกทค.มีมติให้พักประมูล 4G เวลา 17.30 น.วันนี้(12 พ.ย.) เริ่มอีกครั้ง 10.00 น.พรุ่งนี้(13 พ.ย.)
ส่วนนายฐากร ตัณฑสิทธิ์เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า สำนักงานกสทช.ได้จัดเตรียมพื้นที่ให้เอกชนทั้ง 4 ราย ซึ่งเป็นพื้นที่ห้องประชุมภายในอาคารอำนวยการของสำนักงานกสทช. และจะจัดเจ้าหน้ากสทช. และผู้รักษาความปลอดภัย (รปภ.) เพื่อไม่ให้ผู้เข้าร่วมประมูลได้ติดต่อสื่อสารกัน และขอให้เชื่อมั่นว่าการดำเนินการของกสทช.จะไม่ให้มีการฮั้วประมูลอย่างแน่นอน
โดยทาง กสทช.ก็ได้มีการรับทราบถึงสภาพของผู้ประกอบการในขณะนี้ว่าส่วนใหญ่ร่างกายเริ่มอ่อนล้า ทาง กสทช.จึงมีการนำรถพยาบาลมารองรับในบริเวณสำนักงาน กสทช.ไว้ด้วย ขณะที่คาดว่าผู้ประกอบการ 1 รายคงหยุดเคาะราคาแล้ว โดยขณะนี้มีผู้เคาะราคาอยู่เพียง 3 ราย แต่ทุกรายจะยังจะต้องอยู่ในห้องประมูลจนกว่าการประมูลจะสิ้นสุดลง
ทั้งนี้ สถานการณ์การประมูลครั้งนี้เป็นที่น่าพอใจอย่างมาก และได้ดำเนินเวลามากว่า 24 ชั่วโมงแล้ว โดยภาพรวมทั้งหมดเป็นไปด้วยความเรียบร้อย ซึ่งการแข่งขันถือว่าเป็นการแข่งขันกันอย่างแท้จริง
สิ่งที่หลายฝ่ายเป็นกังวลคือ ในเรื่องของอัตราค่าบริการที่อาจจะเพิ่มสูงขึ้น โดยทางกสทช.ยังคงยืนยันอีกครั้งหนึ่ง ว่าอัตราค่าบริการ 4G จะต้องถูกกว่าอัตราค่าบริการ 3G อย่างแน่นอน โดยอัตราค่าบริการ 3G ในปัจุบัน สำหรับบริการประเภทเสียง มีค่าเฉลี่ยประมาณ 69-72 สตางค์ต่อนาที และบริการอินเตอร์เน็ต อยู่ที่ 26 สตางค์ต่อเม็กกะไบต์ ประกอบกับจะต้องมีการคุ้มครองผู้พิการ เพื่อให้เข้าถึงบริการ 4G อีกด้วย แต่ก็มองว่าประกอบการณ์น่าจะได้รับผลกระทบต่อกำไรในปีแรกๆ ที่อาจจะทำได้น้อยลงกว่าที่มีการคาดการณ์ไว้